Postup riešenia finančných vzťahov medzi Železnicami SR a štátom a medzi Železničnou spoločnosťou, a. s. a štátom

Úvod	
	Vláda SR svojimi uzneseniami č. 549/2003 a č. 550/2003 uložila pripraviť postup prevzatia istín úverov so štátnou zárukou v objeme pohľadávky Železníc SR (ďalej len ŽSR) voči štátu za výkony vo verejnom záujme za roky 1994 – 2002 v sume 13,632 mld. Sk, vrátane konkretizácie jednotlivých úverov a prevzatie dlhov Železničnej spoločnosti, a. s., Bratislava (ďalej len ŽS) v objeme časti pohľadávky za výkony vo verejnom záujme v celkovej sume 7,319 mld. Sk do štátneho dlhu k 1. januáru 2004.
	
I.	Špecifikácia úverov, ktoré budú prevzaté do štátnych finančných pasív

I.1. Úvery Železníc SR

	V nadväznosti na stanovenú výšku pohľadávky ŽSR požiadalo Ministerstvo financií SR o špecifikáciu úverov ŽSR, ktoré budú prevzaté do štátnych finančných pasív a o výšku ktorých bude znížená pohľadávka ŽSR voči štátu za neuhradené výkony vo verejnom záujme. S ohľadom na to, že úvery ŽSR so štátnymi zárukami boli pri vykazovaní štátneho dlhu v metodike ESA 95 zahrnuté v plnej výške do štátneho dlhu, bolo zo strany Ministerstva financií SR požadované, aby preberané úvery boli so štátnou zárukou, čím sa nezvýši vykazovaný dlh štátu v metodike ESA 95. Ďalšou požiadavkou bolo, aby banky súhlasili s navrhovanou zmenou dlžníka.
V zmysle uvedených požiadaviek boli navrhnuté nasledujúce úvery na prevzatie do štátnych finančných pasív :
											v tis. 
Banka	Dátum podpisu zmluvy	Dátum splatnosti úveru	Mena 	Stav v EUR
k 01.01.2004	Stav  v SKK
k 01.01.2004	Úroky v SKK
od 01.01.2004
do splatenia úveru	
Európska investičná banka	23.07.1999	15.03.2014	EUR	155 000	6 412 195	1 803 172	
DePfa II.	15.03.2000	15.03.2005	EUR	22 500	930 803	44 555	
VÚB, a. s.	04.06.2001	20.06.2011	SKK		5 500 000	1 643 882	
Tatra Banka	04.06.2001	31.05.2011	SKK		788 278 	227 364	
Spolu :				177 500	13 631 275	3 718 974	
Kurz 27.10.2003 1 EUR = 41,369 SKK
	Uvedené úvery s výnimkou úveru od Tatra Banky, a. s. budú prevzaté v plnom rozsahu nesplatených istín k 31.12.2003. Úver Tatra Banky, a. s. bude prevzatý v sume, ktorá bude predstavovať dorovnanie sumy po prepočte ostatných úverov kurzami k 01.01.2004 a sumy 13,632 mld. Sk schválenej uznesením vlády č. 549 z 02.07.2003 uznanej pohľadávky ŽSR za neuhradené výkony vo verejnom záujme. Z uvedeného dôvodu čiastky pri jednotlivých úveroch v tabuľke budú pri prevzatí úverov upresnené v nadväznosti na platné kurzy.

I.2. Úvery Železničnej spoločnosti, a. s.

	V nadväznosti na stanovenú výšku pohľadávky ŽS požiadalo Ministerstvo financií SR o špecifikáciu úverov ŽS, ktoré budú prevzaté do štátnych finančných pasív a o výšku ktorých bude znížená pohľadávka ŽS voči štátu za neuhradené výkony vo verejnom záujme. Požiadavky na špecifikáciu úverov boli obdobne ako u ŽSR s tým, že objem úverov so štátnou zárukou je nižší ako evidovaná pohľadávka ŽS voči štátu. 
V zmysle uvedených požiadaviek boli navrhnuté nasledujúce úvery na prevzatie do štátnych finančných pasív :
											v tis. 
Banka	Dátum podpisu zmluvy	Dátum splatnosti úveru	Me-na 	Stav v EUR 
k 01.01.2004	Stav  v SKK
k 01.01.2004	Úroky v SKK
od 01.01.2004
do splatenia úveru	
UniBanka, a.s.	04.06.2001	30.06.2010	SKK		2 000 000	515 900	
EIB	23.07.1999	15.03.2014	EUR	45 000	1 924 200	537 035	
Konzorcium bánk pod vedením Tatra banky, a. s.	11.06.2002	11.06.2007	SKK		3 000 000	557 428	
Spolu :				45 000	6 924 200	1 610 363	

Rozdiel medzi výškou pohľadávky za  neuhradené výkony vo verejnom záujme a preberaným objemom úverov so štátnou zárukou bude v závislosti na kurze upresnený ku dňu prevzatia. Keďže s uvedenou čiastkou cca 395 mil. Sk sa nepočítalo v kapitole MDPT SR v návrhu štátneho rozpočtu na rok 2004, bude potrebné riešiť zostatok pohľadávky v nasledujúcom období.  

II.	Vysporiadanie pohľadávok z neuhradených výkonov vo verejnom záujme a postupy prevzatia úverov ŽSR a ŽS do štátnych finančných pasív 

II.1. Účtovné vysporiadanie pohľadávok vo verejnom záujme v nadväznosti na model prevzatia úverov ŽSR a ŽS štátom

	V priebehu rokov 1994 až 2001 si štát v zastúpení Ministerstva dopravy, pôšt a telekomunikácií SR objednával u ŽSR na základe zmlúv o výkonoch vo verejnom záujme. Z dôvodu, že objednávka štátu na výkony vo verejnom záujme nebola  zo strany štátu krytá štátnym rozpočtom v plnej výške, dochádzalo k vzniku nekrytej straty na výkonoch vo verejnom záujme. 
V roku 2001 bolo prezentované, že štát uzná pohľadávku ŽSR voči štátu vo výške oprávnených auditovaných objemov, ktoré vznikli na základe štátnym rozpočtom nekrytej a neuhradenej straty za realizované výkony vo verejnom záujme.
	Výsledkom preverovania sumy neuhradených výkonov vo verejnom záujme k  31. 12. 2002 sú čiastky schválené uzneseniami vlády č. 549 a 550 z  2. júla 2003 vychádzajúce z auditu vykonaného v obidvoch spoločnostiach.
	V nadväznosti na zmluvy o výkonoch vo verejnom záujme uzatvorené medzi štátom zastúpeným ministrom dopravy, pôšt a telekomunikácií SR a ŽSR a ŽS boli realizované výkony vo verejnom záujme vyčísľované každoročne na základe protokolov. Keďže právne predpisy exaktne neurčovali postupy účtovania pri týchto špecifických transakciách došlo k situácii, že pohľadávky ŽSR a ŽS boli zaúčtované v ich účtovníctve, avšak Ministerstvo dopravy, pôšt a telekomunikácií SR záväzky nemalo zaúčtované. 

	Vysporiadanie záväzkov bude vykonané v troch krokoch nasledovne:
1.	Opravné zaúčtovanie záväzkov štátu v účtovníctve kapitoly Ministerstvo dopravy, pôšt a telekomunikácií SR.

2.	Zmluvný prevod záväzku štátu z Ministerstva dopravy, pôšt a telekomunikácií SR na Ministerstvo financií SR.

3.	Vyporiadanie pohľadávok ŽSR a ŽS voči štátu v nadväznosti na prevzatie úverov ŽSR a ŽS do štátnych finančných pasív

S ohľadom na to, že kompenzáciu pohľadávok ŽSR a ŽS formou prevzatia úverov do štátnych finančných pasív bude zabezpečovať Ministerstvo financií SR ako správca kapitoly „štátny dlh“, je v druhom kroku potrebné zabezpečiť prevod správy záväzku štátu z Ministerstva dopravy, pôšt a telekomunikácií SR na Ministerstvo financií SR osobitnou zmluvou.
V treťom kroku vysporiadania budú nahradené záväzky štátu z neuhradených výkonov vo verejnom záujme záväzkami štátu voči bankám v ekvivalentnej čiastke, pričom pôjde o zmenu ručiteľského postavenia Ministerstva financií SR na dlžnícke. Súčasne zaniknú pohľadávky bánk voči ŽSR a ŽS. Ostávajúca čiastka cca 395 mil. Sk neuhradených výkonov vo verejnom záujme bude riešená zmluvou v priebehu roka 2004. 

II.2. Postupy prevzatia úverov ŽSR a ŽS do štátnych finančných pasív

Následne na už zrealizovanú etapu určenia úverov, ktoré budú prevzaté do štátnych finančných pasív, boli na základe rokovaní zúčastnených strán dohodnuté jednotlivé kroky, postupy a termíny tak, aby prevzatie úverov bolo v súlade so stanoveným termínom prevzatia k 1. januáru 2004. 
Ako prvý krok k príprave a realizácií príslušných zmluvných vzťahov bolo potrebné ukončiť rozdelenie úverov EIB medzi ŽSR a ŽS v nadväznosti na uznesenie vlády SR č. 1034 zo dňa 31. októbra 2001, ktorým vláda SR schválila zakladateľskú listinu a stanovy ŽS a poverila ministra dopravy, pôšt a telekomunikácií SR, aby usporiadal jej majetkové pomery. 
Ďalším krokom je prerokovanie návrhov nových úverových zmlúv, resp. dodatkov k pôvodným úverovým zmluvám s príslušnými bankami. Tento proces už v súčasnosti prebieha. Podpísanie zmlúv a dodatkov sa predpokladá v druhej polovici decembra 2003 a v januári 2004, podľa zložitosti sprievodnej dokumentácie, ktorú môžu požadovať banky (Legal Opinion, plné moci a pod.). 
Dôležité bude tiež vyriešenie techniky uhradenia úrokov v prípadoch, ak sa termín splatnosti nezhoduje s termínom uzatvorenia nových zmluvných vzťahov. S bankami bude potrebné zabezpečiť ich vyčíslenie a zo strany ŽSR a ŽS zabezpečiť ich úhradu tak, aby príslušenstvo úverov zabezpečovalo MF SR až od 1. januára 2004. Technická realizácia nových zmluvných vzťahov môže prebiehať aj začiatkom roka 2004, avšak všetky dokumenty musia zohľadňovať ukončenie starých záväzkov a vznik nových záväzkov k 1. januáru 2004. 

II.3. Kalkulácia úrokových nákladov z úverov so štátnou zárukou k 31. 12. 2003

ŽSR a ŽS boli vyzvané, aby predložili Ministerstvu financií SR kalkuláciu úrokových nákladov z úverov so štátnou zárukou k 31. 12. 2003, z ktorej bude zreteľné, že tieto záväzky budú riešené ešte v zmysle pôvodných úverových zmlúv a uhrádza ich dlžník – obidve železničné spoločnosti. V prípade, že úrokované obdobie niektorej z úverových zmlúv presahuje dátum 31. 12. 2003, takéto úroky budú riešené v nových zmluvách, resp. dodatkoch k pôvodným zmluvám.

ŽSR – prehľad splátok alikvotnej časti úrokov  k 31. 12. 2003:
									v tis. Sk
Banka	Dátum podpisu zmluvy	Obdobie výpočtu alikvónej časti úrokov	Počet dní	Objem prislúchajúcich úrokov	
Európska investičná banka	23.07.1999	15.09. - 31.12.2003	105	96 353*)	
DePfa II.	15.03.2000	15.12.- 31.12.2003	16	2 235*)	
VÚB, a.s.	04.06.2001	0	0	0	
Tatra Banka	04.06.2001	28.11.- 31.12.2003	33	20 295	
S p o l u				118 882	
Úroky zo zahraničných úverov sú prepočítané kurzom ku dňa 27.10.2003 1EUR = 41,369 SKK

ŽS – prehľad splátok alikvotnej časti úrokov k 31. 12. 2003:
									v tis. Sk
Banka	Dátum podpisu zmluvy	Obdobie výpočtu alikvónej časti úrokov	Počet dní	Objem prislúchajúcich úrokov	
UniBanka, a.s.	04.06.2001	0	0	0	
Európska investičná banka	23.07.1999	15.09.- 31.12.2003	105	28 723*)	
Konzorcium bánk pod vedením Tatra banky, a.s.	11.06.2002	11.12.- 31.12.2003	21	11 130	
S p o l u				39 853	
*)Úroky zo zahraničných úverov sú prepočítané kurzom ku dňa 27.10.2003 1EUR = 41,369 SKK

II.4. Realizácia úverov so štátnymi zárukami za Železnice SR z príjmov z privatizácie
V termíne do 15.11.2003 bola realizovaná čiastka 2014,3 mil. Sk z prostriedkov FNM SR určených na splácanie úverov so štátnou zárukou. V roku 2003 boli realizované splátky iba za Železnice SR.
Do konca roku 2003 sa pripravuje ešte realizácia štátnych záruk v sume cca 687,4 mil.  Sk v závislosti na kurze EUR ku dňu splatnosti platieb. Do konca roka 2003 sa tiež uvažuje s úhradou alikvotnej časti úrokov z úverov, ktoré prechádzajú do štátneho dlhu vo výške cca 118,9 mil. Sk. 
Celková výška finančných prostriedkov potrebných na úhrady platieb so štátnou zárukou u ŽSR z prostriedkov FNM SR pri kurze zo dňa 27. 10. 2003 predstavuje za obdobie od 15. novembra do 31. decembra 2003 cca  806,3 mil. Sk. Spolu za rok 2003 sa predpokladá realizácia štátnych záruk v objeme cca 2,8 mld. Sk.

Realizácie záruk v roku 2003 sú vykonávané za ŽSR ako súčasť modelu ich finančnej reštrukturalizácie, pričom sa neuvažovalo s návratnosťou uhradených prostriedkov. Z uvedeného dôvodu navrhujeme, aby vláda obdobne, ako pre roky 2000 - 2002 potvrdila svojím uznesením, že finančné prostriedky realizované za štátne záruky z príjmov z privatizácie v roku 2003, uhradené Fondom národného majetku SR na základe dohôd o pristúpení k dlhu, sú nenávratné a boli realizované príslušné kroky na účtovné vysporiadanie zmeny záväzkových vzťahov. 

III.	Návrh na doplnenie a zmenu uznesení vlády č. 549 a 550 z  2. júla 2003 

Pri upresňovaní postupov sa ukázalo, že bude potrebná korekcia znenia bodov D.4. a D.5. uznesenia vlády č. 549 z  2. júla 2003 a bodu C.1. uznesenia vlády č. 550 z  2. júla 2003, keďže štát nebude preberať len istiny úverov, ale úvery aj s príslušenstvom. Taktiež bude potrebné zosúladiť termíny z obidvoch uznesení a určiť poverených zástupcov štátu k podpisu zmluvných dokumentov a prípadnému vystaveniu Legal Opinion a plných mocí.
Postupy navrhnuté v materiáli na realizáciu uznesení vlády č. 549 a 550 z 2.júla 2003 sa už začali realizovať. Ukázalo sa, že ide akciu mimoriadne náročnú na koordináciu činností všetkých účastníkov (MF SR, MDPT SR, ŽSR, ŽS, banky) a pre jednotlivé problémy sa vytvorili pracovné tímy. Navrhnutý mechanizmus a postupy  prevzatia záväzkov štátu do štátneho dlhu vytvárajú predpoklad pre finančnú konsolidáciu ŽSR a ŽS, sú však časovo z hľadiska technickej realizácie na hranici možností, najmä s ohľadom na právnu prípravu zmluvných vzťahov s bankami.